amanoisuno/poet huggingface dataset:
偈頌二十一首  其一四 釋智愚
一人高高峯頂立，一人深深海底行。不是與人難共住，大都緇素要分明。
偈頌二十一首  其一五 釋智愚
西天末葉，東土初枝。趑趄梁魏兮形影相吊，冷坐嵩少兮路徑委蛇。將謂單傳直指，誰知一握亂絲。駡底恨底患在爲人之師。今則枝枯葉隕，敷茂何期。有屈明明無雪處，臨風只可自噓戲。聊陳菲供，來兮鑒諸。
偈頌二十一首  其一六 釋智愚
憂民恤物歛天威，坐斷乾坤肅四夷。先放臘梅凝瑞雪，次教春色到瑶池。
偈頌二十一首  其一七 釋智愚
年垂九十礙叢林，歷盡風霜歲月深。妙藴豈能超佛祖，寸衷端可格天心。
偈頌二十一首  其一八 釋智愚
老不禁寒，山邊水邊曝日。春歸閬苑，長底短底從新。笙歌叢裏賀年朝，錦綉筵中開壽域。衲僧門下別有條章，每日蒙頭打坐。不知歲月易遷，直饒拶著不來，誰展鉢盂喫飯。
偈頌二十一首  其一九 釋智愚
四達皇皇，無邊無表，因甚有新有舊。會得此去漢陽不遠，不然黄鶴樓前鸚鵡洲。
偈頌二十一首  其二○ 釋智愚
上元新節，處處燒燈，都城巷陌，市廛邸店。觀者如堵，惟復燈來眼底，眼到燈邊。
偈頌二十一首  其二一 釋智愚
百丈清規，千古洪範。藏之則虛空絕跡，用之則綱令森嚴。
頌古 釋智愚
趙州八十方行脚，虛堂八十再住山。別有一機恢佛租，九重城裏動龍顔。
寄集慶開山 釋智愚
如意來尸釋梵宮，雨花狼藉濕春風。自慚老矣無靈骨，日在深雲聽講鐘。
賡靜學林府判游天澤菴韻 釋智愚
古道兼禪到，躬行得幾年。乾坤資定力，心月鑑前緣。一靜人難學，三生話未圓。老來重有約，不在北山邊。
答洞陽居士糜監丞 釋智愚
冷冰冰地洞陽春，橐籥乾坤萬物新。拋下葛藤提不起，不知纏縛幾多人。
送了侍者游台山 釋智愚
慕膻高舉興何窮，秋在黄蘆葉裏風。已事未明如蹈火，白雲深處見巖翁。
來知客慈峰之乳竇瞻禮明覺塔 釋智愚
湖邊問路入深雲，十載心香一炷焚。不見隠之真隠處，曉風凌露葉初聞。
賢侍者號木翁 釋智愚
录曲輪囷兒似癡，春風花鳥自忘機。年來老大渾無用，一任叢林鼓是非。
寄道彬侍者 釋智愚
勃窣家風一任真，述朱終是不成文。何如竹榻吟清夜，月到花梢有幾分。
準侍者歸省 釋智愚
山空木落岸雲輕，吹面霜風有幾程。明月脩江歸夢急，入門先祝老人星。
清禪者游方 釋智愚
金風露浥菊花秋，杞棘當途何處游。衡岳康廬相撞著，恐伊未是汝同流。
珪禪者號石翁 釋智愚
逃空劫外已蒼然，翫水觀山得幾年。聞說聽經曾肯首，老來無力補青天。
瞿居士號無知 釋智愚
過緣觸境總茫然，地闊天寬著那邊。一點既明超物表，不知將底鑑偏圓。
贈妙潔道人 釋智愚
妙心明潔契如如，操履分明女丈夫。龐老家風殊不二，摝籬高價許誰沽。
廢寺 釋智愚
入眼荒蓁古殿秋，歲華遷謝沒人修。夜深靜聽風甌語，似罵檀那不點頭。
越山 釋智愚
翠螺簇簇繞湖濱，寒影清磨古鑑塵。休問岡頭望夫石，人間恐有斷腸人。
墨戲屠生善老融牛 釋智愚
草木傳真筆力高，戴嵩牛在一秋毫。此行莫擬天台去，忍作孤僧過石橋。
題凈業圖 釋智愚
鍊行修身結佛冤，未曾說著齒先寒。老來不願西方去，樂得閻浮眼界寬。
示惠靈爲僧 釋智愚
惠性何如見性通，要教靈驗顯吾宗。乘時颺下墜腰石，笑捧衣盂繼祖風。
慶遠俊長老請贊 釋智愚
老不死，心未灰。觸著惡發，青天怒雷。引得虎頭燕頷，競起叢林禍胎。點著便領，何其俊哉。
凈覃藏主請贊 釋智愚
容易肯人，難與共語。竹篦頭惜之如金，禪牀角委之如土。浄覃知藏善知機，電光影裏分賓主。
以文長老請贊 釋智愚
天地不仁，出此妖怪。有偷營劫寨之機，無喜捨慈悲之戒。正脈將沉，法門凋瘵，如何嗣續松源派。大奸難後越精神，駡人嘴毒如蜂蠆。
新建浄慈天錫莊請贊 釋智愚
不期而會，不約而同。晴光爍爍，和氣融融。際遇兩朝聖主，中興徽廟禪叢。良田天錫平如砥，坐對靈苗歲歲豐。
徒弟宗璞建施水菴請贊 釋智愚
等是垂慈，初無門戶。璞玉既分兮可觀，梵儀頓舉兮難覩。凌霄峯頂看雲人，普化堂中第一祖。
日本紹明知客請贊 釋智愚
紹既明白，語不失宗。手頭簸弄，金圈栗蓬。大唐國裡無人會，又却乘流過海東。
磻溪禪子請贊 釋智愚
怒氣噀人，殊不可犯。雖有蓋膽毛，且無驗人眼。是亦剗，非亦剗。咬定牙關，一生擔板。
光禪者請贊 釋智愚
初而欣，久而厭。明月夜光，多逢按劍。但信得及，自有靈驗。
無則都寺玉几寫予夢影自散席後言音不相接者十二年今上徑山請贊筆老墨澀勉而書之 釋智愚
敬而遠，親而疎。明鑑靈腑，善定鎖銖。凌霄高而衆峰拱，海嶠聳而蟾影孤。子歸就父，吾不識渠。
徑山西寮衆老郎請贊 釋智愚
霜嚴氣烈，山空月明。涵養有得，剗削不平。拈起則佛祖不識，放下也草木爭榮。捱到凌霄八十四，誰知名重九重城。
黄檗禮佛掌宣宗圖贊 釋智愚
七赤之軀，額有圓珠。問著便掌，膽大心粗。不是大中天子，幾乎喚馬作馿。大家水底按葫蘆。
趙王訪趙州州不下禪牀圖贊 釋智愚
堅不剛，柔不弱。七百甲子老翁，偏要用此一著。列土王來不下牀，高風千古爲標格。
肅宗問忠國師十身調御圖贊 釋智愚
萬乘垂衣立問端，國師答處太顢頇。誰知十月清霜重，一陣風來一陣寒。
李翱參藥山圖贊 釋智愚
黑豆數無窮，青松蓋不盡。癯然老比丘，即此吾無隠。更提雲水曲周遮，添得傍人眼裏花。
韓愈見大顛圖贊 釋智愚
氈拍板，無孔笛。省要乞一言，虛空轟霹靂。臨機不解，轉身又却。隨他聲色非聲色，洞庭湖外千峯碧。
莊宗宣興化問答圖贊 釋智愚
君臣慶會豁全機，百億山河盡貢歸。拈起太平無價寶，乾坤何處不光輝。
順宗問鵝湖大義禪師圖贊 釋智愚
當機一句闢天關，海闊山遥豈等閑。堪笑冬瓜長儱侗，翻成瓠子曲彎彎。
文宗問終南山蛤蜊瑞相圖贊 釋智愚
攧不開，撲不破。人言大士應身，我也疑他真箇。終南山，相應和。喜動龍顔，百僚俱賀，誰知別有彌天過。
龐居士問馬大師圖贊 釋智愚
藏頭露影問來由，却把西江盡力酬。回首眼空天地窄，不知身在御街游。
丹霞見靈照女圖贊 釋智愚
冤有頭，債有主。天然欲訪龐翁，恰好撞著此女。揣盡家私，瓜甜蒂苦。因茲上下不和同，牛奶郎忙塗赤土。
龐居士大家團欒共說無生話圖贊 釋智愚
窮廝煎，餓廝吵。父子不同途，大家相脫卯。萬頃湘江洗不清，無生曲調何時了。
龐居士闔家都去圖贊 釋智愚
神出鬼沒，接響承虛。這一火絡，邪法難扶。互將魚目作明珠，笑倒西天碧眼胡。
棘林和尚遺書至 釋智愚
因記七峯來玉几，去年花月下雲坳。未周一歲背盟我，剔盡春燈眼不交。
鍼生大阬 釋智愚
假道鍼鋒上，行藏雲水中。且非心法妙，自是手頭通。前輩多遺偈，靈襟出衆工。明朝何處去，黄葉度谿風。
琳禪人歸豫章 釋智愚
慎將窺管鑑靈知，用在亡羊愧在斯。莫謂西山好消息，須知江海有名緇。
雲山小景 釋智愚
渺渺晴烟薄，蒼蒼古樹昏。天涯殊未足，對此暗消魂。
孤山 釋智愚
黯黯青青一望中，迥然不與衆峯同。白雲散盡江天曉，想見人間無路通。
和秉彜李君五偈  其一 釋智愚
深夜何人立少林，見成公案不須尋。堆山積嶽難消遣，相對頑然鐵作心。
和秉彜李君五偈  其二 釋智愚
呈瑞喧傳是有年，眼前分曉被人謾。自家冷暖知來處，老骨從前不怕寒。
和秉彜李君五偈  其三 釋智愚
千鈞之重一毫輕，好向聊將尉客情。縱擬怪松爲玉樹，月高依舊可憐生。
和秉彜李君五偈  其四 釋智愚
曉聽君臣慶賀時，六街如晝不曾迷。普賢境界應垂問，手詔來時見紫泥。
和秉彜李君五偈  其五 釋智愚
爐邊呵凍得能多，端石無辜日夜磨。却把悼詞爲雪咏，詩魔難敵勝修羅。
贈禪客智仁 釋智愚
法戰場中樹勝旗，話頭何似問頭危。古人減竈添兵處，切忌交鋒蹉過伊。
問話行者智仁炷香請語以此贈之景定癸亥至節虛堂老僧書于雪竇西菴送日本南浦知客 釋智愚
敲磕門庭細揣磨，路頭盡處再經過。明明說與虛堂叟，東海兒孫日轉多。
辭世頌 釋智愚
八十五年，佛祖不識。掉臂便行，太虛絕跡。
頌古三首  其一 釋智愚
金鍾夜擊九重城，六載歸來改瘦形。待得衆生心眼活，雪山依舊碧崚層。
頌古三首  其二 釋智愚
力在如今作用時，情存毫忽便成欺。誰知脩水千峰碧，盡入秋風一瘦藜。
頌古三首  其三 釋智愚
一拳拳倒黄鶴樓，一趯趯反鸚鵡洲。有意氣時添意氣，不風流處也風流。
劍池 釋智愚
石壁千尋勢嶮巇，下臨寒玉浸蟾輝。古今多少凭闌者，親見干將到底稀。
憨憨泉 釋智愚
憨泉一掬清無底，暗與曹源正脤通。陸羽若教知此味，定應天下水無功。
千人座 釋智愚
蒼厓險處坦然平，萬指曾來此聽經。若謂生公消息遠，一聲啼鳥共誰聽。
點頭石 釋智愚
大包才剖礙人間，日炙風吹轉放頑。見說聽經曾肯首，更須來透鐵門關。
試劍石 釋智愚
雲骨深埋草莽中，竟傳秦王試靈鋒。舊痕尚带春苔綠，一罅能生偃草風。
生公講臺 釋智愚
鱗皴瘦石籠寒蘚，千石遺蹤意轉新。縱使天花來墮席，何如緘口過殘春。
花雨亭 釋智愚
昔人曾此談空有，花雨紛紛繞座寒。堪笑空生無伎倆，不曾開口被人瞞。
小吳軒 釋智愚
結茅初不爲孤峯，祇愛登臨眼底空。風淡雲收見天末，始知吳在一毫中。
吳王闔廬墓 釋智愚
海湧通幽一徑深，怪來時作老龍吟。闔閭覿面無回迹，休向空山斷處尋。
日本照禪者欲得數字徑以述懷贈之 釋智愚
世路多巇嶮，無思不研窮。平生見諸老，今日自成翁。認字眼猶綻，過譚耳尚聾。任天行直道，休問馬牛風。
榕陰圖 胡夢昱
古人遺直今人是，肯效鄉原事踽涼。不把危言陳北闕，因何著脚到南荒。排奸斥佞風霜手，耐冷禁寒鐵石腸。贏得榕陰濃密處，忘言默坐對爐香。
步王盧溪韻  其一 胡夢昱
新來時事不相關，贏得蠻荒日月閒。存取丹心照碧漢，任他黄口閙清班。非求美譽傳千古，不欲浮生愧兩間。天亦而今無奈說，秀才且荷肯相還。
步王盧溪韻  其二 胡夢昱
瘴地人憂我莫支，人雖危我我何危。元來憂國不怕死，非爲捐身要出奇。肯怨江山千里遠，幸逢天地一時知。孔光張禹人無笑，祿位輸他善保持。
再寄 胡夢昱
沉沉漢殿曉烟迷，燕雀輸他取次飛。爰把丹衷吐骨鯁，且甘白飯與魚肥。意循天理可無忤，豈料人心各有機。日薄西山予未死，當留此語待公歸。
挽胡季昭 楊賓言
湛湛長江月，高標太華清。孤忠千古重，去國一身輕。箇事從來有，近來多怕行。凜然公屹立，一死足平生。
挽胡季昭用王盧溪韻  其一 羅䦔
虎豹摩牙闖九關，人心節義不踰閑。監門鄭俠能無懼，折檻朱雲若是班。頼有名留千古重，不容身在衆邪間。忠臣義士骨不朽，白日青天敕許還。
挽胡季昭用王盧溪韻  其二 羅䦔
百世期令固本支，一身寧復許安危。前瞻象郡賢方去，後有鶴山人效奇。地接宜陽山谷笑，舟回湘水屈原知。櫝中龜玉而輕毀，祿位何妨善保持。
送胡季昭謫象州 李伯圭
伏馬總爲芻豆謀，孤忠嫠緯不勝憂。事當言路官無小，理未安時心肯休。千古綱常增砥柱，一身去就等虛舟。惡鴟儘任陵鸞鳳，贏得清名雪外州。
挽胡季昭二首  其一 李伯圭
危言不畏觸干戈，瘴雨蠻烟換玉珂。今古廬陵兩胡老，是非儋耳一東坡。拳拳抗志甘三已，惻惻招魂聽九歌。信得平生稽古力，初心不爲履朝靴。
挽胡季昭二首  其二 李伯圭
聖朝寬詔下龍墀，盡放纍臣脫串覊。痛失長沙賈誼舍，空存潮海退之祠。孤忠元自輕生死，白骨寧知問去歸。萬里江山丹旐返，悲風一掬淚沾衣。
送胡季昭謫象郡 杜豐
廬陵一小郡，百歲兩胡公。論事雖小異，處心應略同。有書莫焚稿，無恨豈傷弓。病愧不遠別，寫詩霜月中。
送胡季昭謫象州 曾夢選
象州銷黯又欽州，道路何辭作遠游。投北誰憐新逐客，落南不減舊編修。江山在處猶加護，廊廟諸公底著羞。天定從來人可勝，著書消日海西頭。
送胡季昭謫象州次王盧溪送澹庵貶新州韻  其一 李元實
知公不怕鬼門關，直氣橫干清禁閑。鵰嘴明知林甫毒，鯁言要與澹庵班。一身渠任黄茆裏，千古名標青史間。非晚清朝邪正辨，紫薇紅藥待君還。
送胡季昭謫象州次王盧溪送澹庵貶新州韻  其二 李元實
清名傳播到黄支，直節寧憂趙氏危。虎尾蹈時都不畏，象臺到日大爲奇。是行廊廟人皆怍，所過山川鬼亦知。官職本爲錫底鴆，傷今正論有誰持。
再作十絕寄胡伯負兵侍仲方尚書  其一 李元實
文昌武庫九霄中，翁是新州老澹翁。應念象臺今日客，清風端與我翁同。
再作十絕寄胡伯負兵侍仲方尚書  其二 李元實
公家富貴足掀天，都出新州十九年。若念象臺今日客，方知澹老子孫賢。
再作十絕寄胡伯負兵侍仲方尚書  其三 李元實
官職廬陵不是無，文章更亦擬歐蘇。若言直氣橫牛斗，但見人間說姓胡。
再作十絕寄胡伯負兵侍仲方尚書  其四 李元實
赤手批鱗事最難，況渠班底一微官。澹翁去後能如此，當作三生石上看。
再作十絕寄胡伯負兵侍仲方尚書  其五 李元實
澹翁直氣貫三才，入座雲仍漸上臺。料想而今聞底事，中心應亦念渠回。
再作十絕寄胡伯負兵侍仲方尚書  其六 李元實
朝行多少氣英英，不怕霜朝曲嘴鷹。一網而今都打盡，廬陵人且說廬陵。
再作十絕寄胡伯負兵侍仲方尚書  其七 李元實
紹興秦檜秉洪鈞，澹老昌言斬檜秦。猶恨日來三四子，抗章不說斬奸臣。
再作十絕寄胡伯負兵侍仲方尚書  其八 李元實
一從藝祖握乾符，元氣都憑直氣扶。若欲皇家宗社永，胡家直氣豈容無。
再作十絕寄胡伯負兵侍仲方尚書  其九 李元實
東西兩浙及閩川，皆見鴛行有直言。若我江西獨鉗口，澹翁九地也埋寃。
再作十絕寄胡伯負兵侍仲方尚書  其一○ 李元實
寄語朝家廊廟人，新州奇事又重新。肯甘富貴忘他底，應爲斯人作好春。
遊洞霄 釋法照
天柱華心結蕊宮，翠蛟飛玉滾溪風。巖生洞穴非人世，不到那知造化功。
垂虹晚望 釋法照
老眼青青望洞庭，虹垂斷岸月初生。滔滔橋下無情水，不爲吳王洗甲兵。
表忠觀 釋法照
錢王古廟鎖莓苔，華表秋深鶴不來。昨夜石壇風露重，凌霄花落鳳仙開。
辭世偈 釋法照
佛壽八十，我多九年。虛空掇轉，大用現前。
送南浦明公歸日本 釋惟俊
空手東來已十霜，依然空首□回檣。明明一片祖師意，莫作唐朝事舉揚。
月巖 趙師恕
睠此巖壑勝，領客共登臨。危棧臨不測，巇塗歷𡼭嶔。俯仰極高低，上下窮幽深。來登空明山，千崖正沉沉。下瞰清羅江，古木鬰蕭森。清風萬里來，層雲盪孤襟。有客可共賦，有酒可自斟。此景豈易得，此樂豈易尋。吾生今老矣，遁迹歸窮岑。一棹下瀟湘，此別意難任。別後無相忘，詩成寄郵音。
上喻史君重建霞起堂六首  其一 陳夢建
丈人昔日經行處，草暗苔荒四十春。誰倚高寒訪陳迹，璇題寶墨一時新。
上喻史君重建霞起堂六首  其二 陳夢建
酒酣步出玉霄峯，此去天關隔幾重。霞佩頡頏風雨上，清都只在嘿存中。
上喻史君重建霞起堂六首  其三 陳夢建
詩社神交識迺翁，耳孫凜凜有仙風。青雲垂上斜飛去，時要題詩徧浙東。
上喻史君重建霞起堂六首  其四 陳夢建
玉泉天上古仙伯，曾吏五雲書閣來。寄語家人須候我，有時騎鶴過丹臺。
上喻史君重建霞起堂六首  其五 陳夢建
樓觀微茫似積蘇，一麾得傍化人居。可能永日銷棋局，且要蒙頭讀道書。
示兒魯 饒炎
匡居終日只欽欽，一寸靈臺萬古心。鹿洞象山前路在，頻思寡過到而今。
宮詞 陳昉
桂影婆娑玉殿涼，風傳花漏夜聲長。內人亦有思仙者，月下吹簫引鳳皇。
寒食湖上 陳昉
花瘦水肥三月天，畫橈雙動木蘭船。人家盡換新榆火，唯有垂楊带舊烟。
落花 陳昉
蘭麝香消委廢宮，紛紛漠漠夕陽中。長門夢斷金閨月，南國歌殘玉樹風。流水池塘春色去，綠陰庭院綵雲空。西園半醉休回首，烟草淒淒雨正紅。
全州 陳昉
湘中惟此郡，地接五溪蠻。楚水波長碧，堯時竹尚斑。昔曾行樂處，今在夢魂間。橋是先公建，休言我涕潸。
頌古 釋如玨
諸佛出身處，千般謾度量。東山行水上，眨眼過扶桑。
答僧問 釋如玨
如何是佛爛冬瓜，咬著冰霜透齒牙。根蒂雖然無窖子，一年一度一開花。
繼天童穎禪師席後上堂說偈 釋如玨
新歲新擊鼓，普施新法雨。萬物盡從新，一一就規矩。普賢大士忻歡，乘時打門戶。放出白象王，遍地無尋處。
越溪吟 釋永頤
石磊磊，猿啾啾，越王霸業秋山頭。英雄喪盡知何數，可怪猶存浣紗處。當時月照清溪頭，美人如水逐東流。至今片石終難改，千載猶含澤國羞。
咏懷 釋永頤
晨風蕩原野，高林摩蒼條。屋上野花落，階前春草摇。少壯不可恃，金骨亦易銷。夙志歎沈泯，晚心日幽寥。紫烟凌石峯，綠雲生桂標。林懷頗清暢，況復靈景饒。
食新茶 釋永頤
自囘山中來，泉石足幽弄。茶經猶挂壁，庭草積已衆。拜先俄食新，香凝雲乳動。心開神宇泰，境豁謝幽夢。至味延冥遐，靈爽脫塵控。靜語生雲雷，逸想超鸞鳳。飽此巖壑真，清風願遐送。
雨後對月 釋永頤
清夜不復寐，蕭然據胡牀。對此九天上，陰魄含虛光。光飛激洞戶，彩瑩棲雲塘。芙蓉雜羽蓋，暗水流瑶芳。景異沈昔夢，心定聞空香。不知孤寂身，尚此山水鄉。
秋日汎西湖 釋永頤
水涼宜照影，與客上湖船。白浪翻紅楫，青山映碧蓮。鳥飛荷葉下，人散柳條邊。烟蓋歸來晚，燈前鶴未眠。
久雨 釋永頤
山房十日雨，仰棟看行蝸。筍暗風庭竹，萱凝晚砌花。罌紅留夕火，焙綠薦春芽。滴滴西窗下，清泉滿石漥。
初秋憶湖上諸山 釋永頤
山中夏日足幽娛，葛帔藤牀誦寶書。白拂惹雲黏几案，清香緣竹上空虛。草堂夜月秋花近，水閣晨霞夕霓疎。遥憶錢唐舊朝寺，繞湖鐘梵早涼初。
雪中夜吟 釋永頤
亂書塵席散清輝，竹院香凝宿火微。客去蘚階黏凍屐，鳥迷庭樹入寒扉。重陰覆野春耕闊，列炬明山夜獵歸。燈下老翁吟復聽，斷崖冰折碎聲稀。
山村日暮 釋永頤
犢背斜陽暖，茅茨石樹穿。行人識岡路，饑鵲噪沙田。遠浦生微月，荒臯起暝烟。羣烏飛散盡，寒水漾漁船。
山中晚興 釋永頤
松間石上聽流泉，看盡雲歸宿鳥還。夕殿焚香春院閉，暮鐘沈響月階閒。非干獨往輕遺世，自合離羣靜掩關。林境翠深烟樹合，正堪高卧縱疎頑。
唐栖寺前 釋永頤
唐栖寺前溪水流，客帆來往舊杭州。津亭樹老無人記，得見幾囘僧白頭。
觀烏鳶山下藤樹 釋永頤
一株老樹蔽荒林，下有藤懸巨蟒身。幾度日斜烏鳥散，山昏鬼哭斷行人。
金鵝晚眺 釋永頤
天低野曠樹濛濛，盡入金鵝望眼中。青嶂月生雙雁去，碧溪雲繞亂帆通。平篙落照沈烟墅，結陣寒鴉噪暝叢。歲月飛騰吾懶矣，昏鐘迢遞起秋宮。
送僧歸茜徑 釋永頤
吳渚僧歸落日曛，故王宮井已無聞。水邊尚有紅藍草，不染香衣染塹雲。
牽牛花 釋永頤
老梅枝上挂牽牛，引得青花上樹頭。秋圃日斜風露冷，倒垂長蔓拂鳴鳩。
和韓澗泉韻題周晉仙山楹 釋永頤
不翦亦不斲，山楹在塵表。石泉聲淙淙，秀谷自圍繞。是中玄覽人，未見今日了。君固自無心，世亦不易曉。夢奠何可攀，頹然泰山小。當時巖壑人，百世何矯矯。清吟振霞纓，日翳羣陰悄。
過吳門  其一 釋永頤
故苑烟花百草香，五湖人去事茫茫。浮雲幾度春陰合，猶見西山白鷺行。
過吳門  其二 釋永頤
花落春江一夜風，滿江烟碧撼垂虹。輕舟浮載如天上，況是殘雲細雨中。
汀漲 釋永頤
澤國迷春漲，芳洲生綠波。浄涵汀樹小，閒占浦雲多。風晚低輕燕，川明媚浴鵝。望人烟思遠，奈此暮山何。
雪中送僧還竹閣  其一 釋永頤
白公竹閣雲生晚，城市人歸夜雪平。燈在北高峯頂上，塔如千尺玉長檠。
雪中送僧還竹閣  其二 釋永頤
湖練平鋪肅夜濤，柳翻王母白旌旄。舞殘鷺翿歸何處，天上飛花散碧桃。
山樂官寄野齋 釋永頤
山樂官，山樂官。爾爲靈鳳典音樂，想爾廢職來考槃。莫厭山中多寂寞，山中無事忘憂樂。曉窗睡起春晝靜，聽爾幽情如有託。山樂官，山樂官。縱令致汝百鳥前，此聲此曲終難傳。
往龍岫舟中 釋永頤
龍山溪上路，短棹臘中行。雪霽寒郊闊，春囘宿霧生。柳摇冰綫斷，鷺起玉衣明。未見晴梅發，先思杖屨輕。
歸練潭 釋永頤
孤舟東下涉蘋溪，兩岸幽花送客西。到得山房綠陰滿，午窗猶有子規啼。
次韻答周伯弜信後見寄 釋永頤
清茶相對飲山巵，憶在西峯寺裏時。今日雲深無好伴，澗松獨看挂猿枝。
寄周宗聖 釋永頤
我心如有失，曾未識南園。幾見閒花落，頻將好夢原。時賢多厚祿，君子尚衡門。詩卷逢僧寄，長吟落照村。
遊何山登道場 釋永頤
中流望極山頭寺，溪午聞鐘泊柳津。春草細霑微雨潤，老松高與碧虛鄰。鶴歸烟麓書堂廢，虎去寒巖蘚石皴。無奈薄游歸路晚，水邊風旆濕征塵。
友人銅雀臺硯 釋永頤
異物留傳因好古，南來篋笥伴瑶琴。漳河流水去無已，魏主荒臺久廢沈。往日姦文須九錫，今朝片瓦尚千金。所嗟人事多浮僞，誰識河濱古舜心。
過聚景園 釋永頤
路繞長堤萬柳斜，年年春草待香車。君王不宴芳春酒，空鎖名園日暮花。
宿村莊 釋永頤
螻蛄偷火照田溝，山鬼移燈上樹頭。楓岸夜深茅屋閉，月明沙鳥自相謳。
伯弜出示新題樂府四十章雄深雅健有長吉之風喜而有咏 釋永頤
偉哉吳人周伯弜，國風雅頌今再昌。鈞天洞庭不敢張，楚羋暗泣嗟窮湘。慶祚三百多禎祥，嗚呼四十樂府章。春宵翦燭飛蘭香，浩歌激烈聲洋洋。貞魂義血流精光，姦鬼妬魄誅幽荒。土木閃怪踏雪僵，茫茫萬竅塞鼓簧。再洗律呂調宮商，金玉振耀齊鏗鏘。一清一濁均陰陽，風霆變化始有常。咏歌唐虞及商湯，矇瞽獻納皆贊襄。煌煌天子朝明堂，永被金石無哀傷。
西峰日暮 釋永頤
手携一束書，秋風獨來此。松深夜月清，水冷芙蓉死。嬾於簷下讀，兩眼懸秋水。時看澗鼠來，食我山茶子。
老梅 釋永頤
一度開花一度新，莫嫌終老舊花身。文君頭白空銜怨，不及枝間碧蘚春。
聞子規 釋永頤
客情誰是不思歸，芳草春深未有期。昨夜月明啼更苦，山花滿樹落臙脂。
送王以通之官金陵  其一 釋永頤
芳辰早失意兼衰，不擬君來重舉杯。雲暗月牆花氣重，蠟殘風幕鳥聲催。醉鄉人有江東役，乘興船從闕下囘。明日沙頭相送罷，荼䕷小院獨徘徊。
送王以通之官金陵  其二 釋永頤
伯符兄弟最英雄，千載青山繞故宮。宋祖只知曹馬事，齊高還與獍梟同。暮簫尚带蘭陵怨，春水多愁舊壘空。登覽未應迷宿昔，夜猿啼在晉時楓。